Sosiaalityön uusi muoto: lahjakortteja ja leffalippuja syrjäytyneille

Jyväskylässä nuoria palkitaan aktiivisuudesta, ei enää rangaista sen puutteesta.

Nuoruutensa päihdesekoiluihin upottaneella Nestori Väyrysellä on nykyisin oma koti, jossa hän asuu yhdessä kihlattunsa kanssa. Tommi Anttonen

Janne Arola

Jyväskylässä toteutetaan uutta sosiaalityön muotoa, jossa syrjäytyneitä nuoria ei enää rangaista aktiivisuuden puutteesta tukia leikkaamalla. Sen sijaan heitä palkitaan esimerkiksi lahjakorteilla, leffalipuilla ja huvipuistomatkoilla.

Nuorten palvelukeskuksessa J-napissa nuori saa 50 euron lahjakortin, jos hän osallistuu ryhmänsä kaikkiin kokoontumisiin. Säännöllisestä käymisestä varatuilla tapaamisajoilla palkitaan kymmenen euron lahjakortilla tai lipulla elokuviin tai jääkiekko-otteluun

J-napin psykiatrisen sairaanhoitajan Kimmo Jouhkin mukaan kokeilun alkaessa jotkut sosiaalityön asiakkaina olleet nuoret sanoivat, etteivät he ansaitse sellaista.

– Se kertoo heidän itsetunnostaan. Nuoret ihmettelevät, miksi heitä palkitaan, kun he ovat itse sössineet asiansa. Jouduin pitämään myyntipuheita: te olette ansainneet mahdollisuuden, ottakaa se vastaan, Jouhki sanoo.

– Jos yksikin kaveri pääsee tämän ansiosta työmarkkinoille tai opiskelemaan, sijoitetut rahat saadaan moninkertaisesti takaisin.

Palkkioihin perustuvaa sosiaalityötä ei tiettävästi ole kokeiltu muualla ainakaan näin laajasti, sanoo Terveyden ja hyvinvoinnin laitoksen tutkimuspäällikkö Minna Kivipelto. Esimerkiksi Seinäjoella on kuitenkin maksettu harkinnanvaraista 700 euron palkkiota sellaisille sosiaalityön asiakkaille, jotka onnistuvat pääsemään työttömyysturvan piiriin vaikkapa työkokeilun tai koulutuksen kautta.

Kivipelto pitää J-napin kokeilua hyvänä avauksena. Kokeilun vaikuttavuutta tutkitaan Jyväskylän yliopistossa. Lopullisia tuloksia saataneen keväällä.

Apua J-napista on saanut muun muassa Nestori Väyrynen, 22, jonka nuoruus kului alkoholin ja huumeiden kanssa sekoillessa. Hän on juuri ollut elämänsä ensimmäisessä työssä: harjoittelussa jyväskyläläisessä marketissa.

– Ihan hyvin se kai meni, lähelle täydellistä, Väyrynen sanoo.

Nestori Väyrysen ja J-napin tarina kerrotaan Sunnuntaisuomalaisessa 8.1.2017.